将入京得淮南王工部書及遣壽州官船以来五言寄之
作者：劉敞
朝代：宋

paragraphs: 生理厭漂蕩，三年若棲苴。
春深感松柏，流涕望京華。
誰言數舍近，局滯成天涯。
鬢色新二毛，悵然空復嗟。
明侯平生意，雖遠不云遐。
叩君金玉音，眷我需於沙。
旭日明清川，扁舟問貧家。
雖非方外遊，此亦海上槎。
盡日庇短篷，不慚負舍蝸。
愧君濟川才，引領隔雲霞。
何由一乘興，世累紛如麻。